CELEX: 32016R0665
Language: mt
Date: 2016-04-26 00:00:00
Title: Regolament ta' Implimentazzjoni tal-Kummissjoni (UE) 2016/665 tas-26 ta' April 2016 dwar il-klassifikazzjoni ta' ċerti prodotti fin-Nomenklatura Magħquda

29.4.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 115/22
               
            REGOLAMENT TA' IMPLIMENTAZZJONI TAL-KUMMISSJONI (UE) 2016/665
      tas-26 ta' April 2016
      dwar il-klassifikazzjoni ta' ċerti prodotti fin-Nomenklatura Magħquda
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
      Billi:
      
                  (1)
               
               
                  Biex tiġi żgurata l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
               
            
                  (2)
               
               
                  Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata, parzjalment jew kollha kemm hi fuqha, jew li żżid xi subdiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan tal-applikazzjoni ta' tariffi u miżuri oħra relatati mal-kummerċ tal-prodotti.
               
            
                  (3)
               
               
                  Skont dawn ir-regoli ġenerali, il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' din it-tabella.
               
            
                  (4)
               
               
                  Huwa xieraq li jiġi stipulat li l-informazzjoni tariffarja vinkolanti maħruġa fir-rigward tal-prodotti kkonċernati minn dan ir-Regolament u li ma tikkonformax ma' dan ir-Regolament tkun tista' tibqa' tiġi invokata mid-detentur, għal ċertu perjodu, skont l-Artikolu 12(6) tar-Regolament tal-Kunsill (KEE) Nru 2913/92 (2). Dak il-perjodu għandu jkun ta' tliet xhur.
               
            
                  (5)
               
               
                  Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
               
            ADOTTAT DAN IR-REGOLAMENT:
      Artikolu 1
      Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
      Artikolu 2
      L-informazzjoni tariffarja vinkolanti li ma tkunx konformi ma' dan ir-Regolament tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perjodu ta' tliet xhur minn meta jidħol fis-seħħ dan ir-Regolament.
      Artikolu 3
      Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, is-26 ta' April 2016.
         
            
               Għall-Kummissjoni,
            
            
               F'isem il-President,
            
            Stephen QUEST
            
               Direttur Ġenerali għat-Tassazzjoni u l-Unjoni Doganali
            
         
      
      
         (1)  ĠU L 256, 7.9.1987, p. 1.
      
         (2)  Ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (ĠU L 302, 19.10.1992, p. 1).
      
         ANNESS
         
                     Deskrizzjoni tal-prodotti
                  
                  
                     Klassifikazzjoni
                     (Kodiċi NM)
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     Apparat elettriku li jinżamm fl-idejn (imsejjaħ “pistola tal-kolla”) imfassal biex japplika kolla mdewba u taħraq fuq injam u materjali oħrajn. Il-korp tal-apparat huwa magħmul mill-plastik u għandu żennuna interkambjabbli magħmula minn metall ta' valur baxx. Iż-żennuna tista' tiġi aġġustata sabiex il-fluss tal-kolla jkun jista' jiġi rregolat.
                     Meta l-apparat ikun imqabbad, it-tubu ta' trasferiment ikkontrollat minn termostat jissaħħan u min-naħa tiegħu mbagħad isaħħan bastun sostitwibbli tal-kolla (b'temperatura massima ta' 207 °Celsius). Il-kolla tirtab u tista' tiġi applikata fuq il-materjali li jkunu jridu jitwaħħlu bil-kolla.
                     Huwa mfassal biex jintuża prinċipalment mill-professjonisti, pereżempju fl-industrija tal-imballaġġ, fl-industrija tal-għamara, jew biex tintrama stand.
                     Ara l-istampa (*)
                     
                  
                  
                     8419 89 98 
                  
                  
                     Il-klassifikazzjoni hija ddeterminata mir-regoli ġenerali 1 u 6 għall-interpretazzjoni tan-Nomenklatura Magħquda, in-Nota 3 tat-Taqsima XVI, u mill-formulazzjoni tal-kodiċijiet NM 8419 , 8419 89  u 8419 89 98 .
                     Il-klassifikazzjoni taħt l-intestatura 8205  bħala biċċa għodda tal-idejn ta' metall ta' valur baxx, li mhijiex inkluża jew speċifikata band'oħra, hija eskluża, minħabba li l-funzjoni tal-apparat hija speċifikata fil-Kapitolu 84.
                     Il-klassifikazzjoni taħt l-intestatura 8424  bħala tagħmir mekkaniku għal xħit, tixrid jew traxxix ta' likwidi jew trabijiet, jew bħala apparat għat-traxxix hija eskluża wkoll minħabba li l-kolla ma tinxteħitx, ma tixxerridx u lanqas tittraxxa.
                     Il-klassifikazzjoni taħt l-intestatura 8516  bħala tagħmir elettrotermiku ta' tip użat għal għanijiet tad-dar hija eskluża wkoll minħabba li l-apparat huwa mfassal biex jintuża mill-professjonisti u mhuwiex ta' tip normalment użat fid-djar (ara wkoll in-Noti ta' Spjegazzjoni tas-Sistema Armonizzata (HSEN) għall-intestatura 8516 , (E)).
                     Il-klassifikazzjoni taħt l-intestatura 8465  bħala biċċa għodda tal-magni biex taħdem l-injam hija wkoll eskluża minħabba li l-apparat ma jaħdimx l-injam. Barra minn hekk, jinżamm fl-idejn u ma jiġix immuntat band'oħra (ara wkoll l-HSEN għall-intestatura 8465 ).
                     L-apparat huwa mfassal għat-trattament ta' materjali bi proċess li jinvolvi bidla ta' temperatura bit-tisħin (funzjoni li taqa' taħt l-intestatura 8419 ), liema trattament huwa kkunsidrat bħala l-funzjoni prinċipali tiegħu, u biex jirregola l-fluss tal-kolla u l-applikazzjoni tagħha (funzjoni individwali, mhux speċifikata jew inkluża band'oħra).
                     Għaldaqstant għandu jiġi kklassifikat taħt il-kodiċi NM 8419 89 98  bħala makkinarju ieħor, imsaħħan bl-elettriku, għat-trattament ta' materjali.
                  
               
            (*)  L-istampa għandha tintuża biss għal raġunijiet ta' informazzjoni.